কাজী রাজীব উদ্দীন আহমেদ চপল

কাজী রাজীব উদ্দীন আহমেদ চপল একজন বাংলাদেশী ক্রীড়া সংগঠক ও শিল্পপতি। তিনি বাংলাদেশ খো খো ফেডারেশন ও আর্চারি ফেডারেশনের সাধারণ সম্পাদক হিসেবে দায়িত্ব পালন করেন। সম্প্রতি তিনি ওয়ার্ল্ড আর্চারি এশিয়ার সভাপতি হিসেবে নির্বাচিত হয়েছেন। পেশাগত জীবনে তিনি মৌসুমী ইন্ডাস্ট্রিজ লিমিটেডের চেয়ারম্যান।

 প্রারম্ভিক জীবন 
কাজী রাজীব উদ্দীন আহমেদ চপল ১৯৬৩ সালের ২০ আগস্ট ঢাকার আরামবাগে জন্মগ্রহণ করেন। তার পিতা কাজী আবদুল ওয়াহেদ ছিলেন ব্যবসায়ী এবং মা হালিমা খাতুন ছিলেন গৃহিণী। তারা চার ভাই, চার বোন। বড় ভাই কাজী মাহতাব উদ্দিন আহমেদও জাতীয় ক্রীড়া পুরস্কার-জয়ী সংগঠক।

চপল আইডিয়াল স্কুল অ্যান্ড কলেজের ছাত্র ছিলেন। পরবর্তীতে ২০২৪ সালের ১৮ আগস্ট প্রতিষ্ঠানটির অ্যালামনাই অ্যাসোসিয়েশনের আহ্বায়ক কমিটি গঠন করা হলে তিনি এর প্রতিষ্ঠাতা আহ্বায়ক হন। এছাড়াও তিনি স্কুলটির গভর্নিং বডির দাতা সদস্য ছিলেন।

 কর্মজীবন 
১৯৯৮ সালে বাংলাদেশ খো খো ফেডারেশনের সাধারণ সম্পাদক হন চপল। এরপর ২০০৬ সালে তিনি বাংলাদেশ আর্চারি ফেডারেশনের সাধারণ সম্পাদকের দায়িত্ব পান এবং ২০২৫ সাল পর্যন্ত এ দায়িত্ব পালন করেন। এছাড়াও তিনি ওয়ার্ল্ড আর্চারি এশিয়ার নির্বাহী কমিটির সদস্য ও সহ-সভাপতি, দক্ষিণ এশীয় আর্চারি ফেডারেশনের মহাসচিব ও ওয়ার্ল্ড আর্চারি কন্সালট্যান্ট হিসেবে দায়িত্ব পালন করেন। ২০১২ সালে তিনি বাংলাদেশ অলিম্পিক অ্যাসোসিয়েশনের কোষাধ্যক্ষ নির্বাচিত হন। ২০২০ সালের ২৩ আগস্ট তিনি কোভিড-১৯ এ আক্রান্ত হন। ২০২৪ সালের এপ্রিলে তিনি ঢাকা মেরিনার ইয়াংস ক্লাবের চেয়ারম্যান নিযুক্ত হন। ২০২৫ সালের মার্চে সার্চ কমিটির সুপারিশে চপলকে আর্চারি ফেডারেশনের সাধারণ সম্পাদক পদ থেকে সরিয়ে সদস্য করা হয়। ২০২৫ সালের ৮ নভেম্বর ইন্টারকন্টিনেন্টাল ঢাকায় অনুষ্ঠিত ওয়ার্ল্ড আর্চারি এশিয়ার কংগ্রেসে দক্ষিণ কোরিয়ার থমাস হানকে ২৯-৯ ভোটে হারিয়ে সংস্থাটির সভাপতি নির্বাচিত হন তিনি।

 বই 


 ব্যক্তিগত জীবন 
চপলের স্ত্রী ইসমত আরা হায়দার লিটা একজন দন্তচিকিৎসক। তাদের দুই ছেলে: কাজী রাফিদ ইবনে রাজীব ও কাজী আলিফ ওয়াহেদ।

 পুরস্কার 
 জাতীয় ক্রীড়া পুরস্কার (২০১২)
 ওয়ার্ল্ড আর্চারি-এর ব্রোঞ্জ প্ল্যাকেট (২০২৫)

 সমালোচনা 
২০২৪ সালের ১৫ মার্চ তীরন্দাজ রোমান সানাকে "মানসিক রোগী" আখ্যা দিয়ে সমালোচিত হন চপল।

 আরও দেখুন 
 শেখ আব্দুস সালাম
 নাজমুল আবেদীন ফাহিম

 তথ্যসূত্র 

বিষয়শ্রেণী:বাংলাদেশী মুসলিম
বিষয়শ্রেণী:১৯৬৩-এ জন্ম
বিষয়শ্রেণী:ঢাকার ব্যক্তি
বিষয়শ্রেণী:বাংলাদেশী ক্রীড়াবিদ
বিষয়শ্রেণী:বাংলাদেশী শিল্পপতি
বিষয়শ্রেণী:জাতীয় ক্রীড়া পুরস্কার বিজয়ী
বিষয়শ্রেণী:জীবিত ব্যক্তি
বিষয়শ্রেণী:আইডিয়াল স্কুল অ্যান্ড কলেজের প্রাক্তন শিক্ষার্থী